als_Latn dik_Latn azb_Arab
Mirëmbrëma,
Kam vetëm tre çështje për të prekur shumë shkurt.
Së pari, do t’i kërkoja ndjesë publikut, të gjithë qytetarëve shqiptarë, që në shumicën dërrmuese opozita s’bëri gjë tjetër, veçse foli për gjithçka, por për aktin normativ nuk foli. A thua se buxheti nuk ka asnjë vlerë për ta?! Është e turpshme, por kjo është opozita. Kështu kanë qenë në qeveri, kështu i kanë pas bërë buxhetet, kështu i gatuajnë edhe tani në opozitë. Në vend që të merren dhe të debatojnë për buxhetin e qytetarëve, flasin për gjithçka, përveç buxhetit.
Por i mirëkuptoj në fakt: së pari, sepse e morën udhëzimin që nga diskutimi i parë i ish-kryeministrit që të mos flasin për aktin normativ. Pse-në ndoshta do ta marrim vesh më vonë.
Po ata s’kanë çfarë të thonë për aktin normativ. Të thonë se u realizua pothuaj 100% buxheti, që u realizuan të ardhurat, që gjithçka shkoi mbarë?! Çfarë mund të thonë? Se në krahasim me vitin 2013 u realizuan 39.5 miliardë lekë ose 390 mln USD më shumë? Çfarë kanë për të thënë? Që në një vit është realizuar tejkalim të ardhurash sa kanë realizuar ata për 5 vite bashkë?! Çfarë të thonë? Më mirë heshtin.
Së dyti, shumë nga ata që folën këtu, me bindje them se nuk e kanë lexuar fare aktin normativ, ose, më keq akoma, ua kanë përgatitur fjalën dhe tani lexojnë çfarë u kanë thënë të tjerët, se nuk e kanë idenë se çfarë thotë akti në fakt. Meqenëse publikut iu bë një rrëmujë e madhe dhe s’po e kupton se për çfarë jemi mbledhur, me dy fjalë po i tregojmë se ky akt normativ, as më shumë, as më pak, është përqendruar në dy çështje: Ka marrë 3 miliardë lekë shpenzime, të cilat ishte e sigurt që nuk do të bëheshin për arsye se ishin interesa bankare që nuk do të përdoreshin, dhe u çuan në dy drejtime kryesore për investime; për ato që ju mbetët duke thënë se pse nuk janë realizuar.
U morën 1.5 mld lekë ose 15 mln USD dhe iu dha hua KESH-it, në mënyrë që KESH-i të shlyente detyrime që kishte ndaj hidrocentraleve të vegjël, detyrime që nuk i kishit shlyer ju. 1.5 mld lekë të tjera iu dhanë shpronësimeve, në mënyrë që viti 2015 të mos ketë të njëjtat probleme me investimet, por të paraprihet për shpronësimet. Për dijeninë tuaj, tani shumë shpejt, do të shlyejmë edhe 1 mld lekë ose 10 mln USD shpronësime tuaja, që nuk janë shlyer që 5 vite më parë, sepse qytetarit shqiptar që i është marrë toka ku ka kaluar një rrugë, i duhet dhënë paraja e shpronësimit.
Tani nga i gjithë diskutimi i opozitës u kuptua se janë kundër. Kundër çfarë, kundër kujt? Janë kundër që këto para të mos shkojnë për hidrocentralet e vegjël si një detyrim i shtetit, i një ndërmarrje shtetërore ndaj privatit? Po ku do i çojë këto para privati? Për t’ua dhënë punëtorëve, të cilët kishte vite që nuk arrinte t’i shlyente; për të bërë modernizim të hidrocentralit, pra, për të prodhuar më shumë energji elektrike për t’ia dhënë ekonomisë shqiptare.
Ku do shkojnë tjetër këto para? Do shkojnë për t’ia dhënë qytetarëve shqiptarë që janë shpronësuar apo do të shpronësohen, t’ua japim në çast paratë e tyre. Për çfarë jeni kundër? Për të mos shkuar këto para tek qytetari shqiptar? Jeni kundër që të mos marrin pagat punonjësit, jeni kundër që këto hidrocentrale të shlyejnë kreditë tek bankat?
Unë nuk e kuptoj për çfarë jeni kundër, megjithatë kjo nuk është puna ime; kjo është puna juaj për të qenë kundër, siç keni qenë kundër edhe kur ishit në pozitë. Ju keni qenë kundër qytetarëve, sepse i latë me 720 mln USD borxhe.
Të kalojë tek pika e tretë. Këtu u hodh shumë tym, shumë baltë për veprimtari armiqësore, për shkelje të Kushtetutës, për shkelje të ligjeve... Ja ku i keni 6 aktet normative tuaja të të njëjtit tip, por më keq, të shpërdoruara nga ju. Keni, minimumi, 10 “shkeljet” (në thonjëza sipas jush) ligjore për shpronësimet. Ju jeni shpikësit e këtyre metodave, por shpikësit e poshtër, sepse e keni bërë në mënyrën më të poshtër që mund të bëhej. E keni bërë ju, ju jeni autorët. Diskutantët janë autorë të shkeljeve të Kushtetutës sipas gjuhës së tyre, të shkeljes së ligjit, të krijimit të llogarive në Bankën e Shqipërisë, të çeljeve të letër kredive. Autorë jeni ju, padisni veten në fillim, po mos pështyni lart, se do ju bie surratit, se e keni bërë në mënyrën më të keqe të mundshme.
Tani, me sa kuptoj, këtu janë padyshim autorët e të keqes dhe populli i dënoi, sepse nuk u dha votën, por si nuk doli një që të kërkojë ndjesë për të keqen që i ka sjellë këtij vendit?!
Ne do të vazhdojmë në rrugën tonë dhe do shlyejmë tërë të këqijat tuaja, sepse nuk kemi çfarë të bëjmë, na latë me borxhe, siç e tha kryeministri; ndërkohë, ne do të vijojmë përpara për t’i dhënë të drejtën atij që është i drejtë dhe, doemos, do të vuajnë ata miqtë tuaj që janë mësuar të hanë në kurriz të të tjerëve, por nuk kanë për të vijuar më kështu.
Faleminderit!
© Ministria e Financave 2015
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn